JMART ดีดบวก 4% โบรกฯแนะ “ซื้อสะสม” ชู “ท็อปพิค” กลุ่ม ลุ้นเข้า SET100
JMART ดีดบวก 4% โบรกฯแนะ "ซื้อสะสม" ชู “ท็อปพิค” กลุ่ม ลุ้นเข้า SET100
12 ต.ค. 2563

ผู้สื่อข่าวรายงานว่า ราคาหุ้น บริษัท เจ มาร์ท จำกัด (มหาชน) หรือ JMART ณ เวลา 11.28 น. อยู่ที่ระดับ 16.80 บาท บวก 0.60 บาท หรือ 3.70% สูงสุดที่ระดับ 17.00 บาท ต่ำสุดที่ระดับ 16.20 บาท ด้วยมูลค่าการซื้อขาย 391.54 ล้านบาท

ด้านบล.เอเซีย พลัส ระบุในบทวิเคราะห์ ให้ JMART เป็นหนึ่งในหุ้น Top Pick จากพื้นฐานที่แข็งแกร่งและมีโอกาสเข้า SET100 อีกทั้งเห็นว่า JMART เป็นบริษัทเดียวที่เน้นจำหน่ายสินค้าโทรศัพท์มือถือเป็นหลักและครอบคลุมทุกแบรนด์ บวกกับมีช่องทางขายในเครือที่หลากหลาย คือ ทั้งหน้าร้าน JMART, ลูกตู้ในพื้นที่เช่า IT Junction ของ บริษัท เจเอเอส แอสเซ็ท จำกัด (มหาชน) หรือ J ซึ่งถือหุ้น 75% และการขายตรงผ่านช่องทาง บริษัท ซิงเกอร์ ประเทศไทย จำกัด (มหาชน) หรือ SINGER ซึ่งถือหุ้น 30% และการที่มีธุรกิจการเงินในเครือ ยังช่วยอำนวยความสะดวกให้กับกลุ่มลูกค้าที่มีความต้องการซื้อสินค้ารุ่นใหม่มาใช้ก่อน ตามกระแสความนิยม
ด้านราคาหุ้นปิดเมื่อวันศุกร์ แม้ปรับตัวขึ้นมาบ้างแล้ว แต่ซื้อขายกันที่ PER64F ราว 18 เท่า ยังต่ำกว่า บริษัท คอมเซเว่น จำกัด (มหาชน) หรือ COM7 ที่ซื้อขาย 35 เท่า ยังมี Upside สูงกว่า 11% จากราคาเหมาะสมที่ 18 บาท ถือเป็นโอกาสสะสม